Носач авиона Сорју је уписан у списак јапанске флоте 29. јануара 1937. године и улази у састав 2. дивизије носача авиона. Заједно са носачима авиона Акаги, Кага, Шокаку, Зуикаку и Хирју учествује у нападу на Перл Харбор. Након извршеног напада, заједно са носачем авиона Хирју одлази према острву Вејк где својим авионима помажу у његовом освајању (28. децембар 1941.). Приликом Индонезијске операције носачи авиона Сорју и Хирју су пружали подршу освајању острва Амбон, а 19. фебруара 1942. године су својим авионима бомбардовали град Дарвин - Аустралија, и у његовој луци потопили пар бродова. Током операције за заузимања острва Јава, авиони са та два носача авиона потапају амерички авио-транспортер Ленгли. У операциј „Ц“ - напад на Британце у Индијском океану, њихови авиони заједно са авионима са других носача авиона потапају британске тешке крстарице Дорсетшир и Корнуол, носач авиона Хермес и бомбардују луке и лучка постројења у Коломбу и Тринконамалију. За време Мидвејске битке Сорју добија 3 поготка бомбама међу поређане авионе, што изазива страховите експлозије и огроман пожар који измиче контроли. Брод тоне у 19:12 сати 4. јуна 1942. године.